**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 19.11.2023, ora 08.00 – 20.11.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 20.11.2023, ora 07.00**

**RÂURI**

**Debitele au fost în general în scădere**, exceptând cursurile inferioare ale Barcăului, Crișurilor, Mureșului, Jiului, Argeșului, Ialomiței, cursurile mijlocii și inferioare ale râurilor: Bega, Timiș, Bârzava, Siret, Buzău, Râmnicu Sărat, Putna, Trotuș, Bistrița, Moldova, Suceava, Bârlad și cursul mijlociu al Oltului, unde au fost în creștere ca urmare a propagării.

Pe râurile din bazinele hidrografice: Vedea, Prut, bazinul inferior al Oltului și bazinele superioare și mijlocii al Argeșului, Ialomiței debitele au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-100%, mai mari pe râurile din bazinele hidrografice: Vişeu, Iza, Tur, Someş, Crasna, Barcău, Crișuri, Mureș, Timiș, Bârzava, Caraș, Nera, bazinul superior al Jiului, bazinul superior și mijlociu al Oltului, cursurile superioare ale Putnei, Trotușului, Prutului, cursul superior şi mijlociu al Bistriței și pe unele râuri din Dobrogea.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în creștere** prin propagare pe cursurile inferioare ale Crișurilor, Mureșului, Ialomiței, Buzăului, Râmnicului Sărat, Putnei, Bistriței, Moldovei, Sucevei, Bârladului și cursul mijlociu și inferior al Siretului.

Pe râurile din bazinele hidrografice Vedea, Prut și din bazinul inferior al Oltului debitele vor fi relativ staționare, iar pe celelalte râuri din țară, în general, în scădere.

Sunt posibile creșteri de niveluri și debite pe unele râuri din zonele de deal și de munte, cu precădere pe cele din Maramureș și izolat pe cele din Crișana, Banat și Transilvania ca urmare a precipitațiilor prognozate, izolat mai însemnate cantitativ.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) în intervalul 19-20.11.2023 **a fost** î**n creștere, având valoarea de** **6400 m3/s**, peste media multianuală a lunii **noiembrie (4650 m3/s).**

În aval de Porţile de Fier debitele au fost în creștere.

**Debitul la intrarea în ţară** (secţiunea Baziaş) **va fi în creştere (6800 m3/s).**

În aval de Porţile de Fier debitele vor fi în creştere.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 20 mc/s;

-r. Dâmbovița: ac. Văcărești: 2 mc/s;

-CA2: 2,5 mc/s;

-Der. Mircea Vodă: 1.2 mc/s.

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

-se aplică Programul de restricții în alimentarea cu apă - treapta a III-a, pentru S.C. APAVITAL S.A. Iași - prin reducerea debitelor la sursa r. Bahlui din ac. Pârcovaci.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

-treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**2.** **Situaţia meteorologică în intervalul 19.11.2023, ora 09.00 –20.11.2023, ora 06.00**

**În ţară** vremea s-a ameliorat sub aspectul precipitațiilor, însă intensitatea vântului s-a menținut ridicată în prima parte a intervalului în sud-estul teritoriului, unde au fost rafale de 60...90 km/h și pe arii restrânse de peste 100 km/h în Delta Dunării. Intensificări ale vântului au fost și la munte, cu viteze mai mari în zona înaltă a Carpaților Meridionali și Orientali (rafale de 70...90 km/h, până la 101 km/h la Vf. Țarcu și la Rețitiș-Călimani), viscolind zăpada depusă în intervalul precedent, iar temporar și în vestul și sudul Olteniei (în general cu viteze de 55...60 km/h). Din punct de vedere termic, în Oltenia și în cea mai mare parte a Munteniei, în condițiile unui cer mai mult senin pe timpul zilei s-au înregistrat valori termice diurne ușor peste mediile multianuale, iar în celelalte regiuni au fost înnorări temporare și a fost vreme rece pentru această dată. S-au semnalat precipitații slabe predominant sub formă de ploaie, la începutul intervalului în Dobrogea, iar seara și noaptea, mixte în nord-vest și pe arii restrânse în centru, ploi în vest și ninsori în nord-est. La munte a nins slab. La ora 20 stratul de zăpadă era prezent în zona montană, unde măsura, pe platformele stațiilor meteo, până la 41 cm în Carpații Meridionali, pe arii restrânse în Moldova (până la 18 cm în nordul regiunii), în zona deluroasă a Crișanei (până la 15 cm) și în sud-estul Transilvaniei (până la 6 cm). Temperaturile maxime s-au încadrat între 0 grade la Întorsura Buzăului și 12 grade la Apa Neagră, Drăgășani, Titu, Ploiești și București-Filaret, iar la ora 06 se înregistrau valori termice cuprinse între -4 grade la Apa Neagră și 8 grade la Calafat și Drobeta-Turnu Severin. Cu totul izolat s-a format ceață.

**Observație:** în intervalul de diagnoză au fost în vigoare 10 mesaje pentru fenomene meteorologice periculoase imediate, emise după cum urmează:

-1 avertizare cod portocaliu emis de către SRPV Constanța

- 9 atenționări cod galben, 4 emise de către SRPV Craiova, 2 emise de către SRPV Timișoara, 1 emisă de către SRPV Constanța, 1 de către CNPM pentru SRPV Timișoara, 1 de către SRPV Bacău.

**La Bucureşti** vremea a devenit frumoasă, cu cerul mai mult senin pe parcursul zilei și variabil noaptea. Vântul a suflat slab până la moderat. Temperatura maximă, mai ridicată față de ziua precedentă, a fost de 11 grade la Afumați și Băneasa și de 12 grade la Filaret, iar la ora 06 se înregistrau -2 grade la stația meteo Băneasa și -1 grad la Filaret și Afumați.

**3. Prognoza meteorologică în intervalul 20.11.2023, ora 09.00–21.11.2023, ora 9.00**

**În ţară** vremea se va încălzi în cea mai mare parte a teritoriului, dar mai semnificativ în sud-vest și sud, unde va deveni caldă pentru această dată. Cerul va fi mai mult noros în jumătatea de nord a teritoriului și variabil în rest. Temporar vor fi precipitații predominant sub formă de ploaie în Maramureș și local în Moldova și Transilvania, iar pe arii restrânse în Crișana și Banat și cu totul izolat în celelalte regiuni, va ploua. La munte precipitațiile vor fi mixte și vor fi condiții de polei. Vântul va prezenta intensificări în zona montană înaltă, cu viteze de peste 70...80 km/h în Carpații Meridionali și în Carpații de Curbură, viscolind zăpada depusă în zilele precedente, iar în restul teritoriului va sufla slab și moderat, trecător cu unele intensificări pe parcursul zilei în sud-vest și centru. Temperaturile maxime vor fi de la 2 grade în nordul Moldovei, până spre 16...18 grade în sudul Olteniei și în sud-vestul Munteniei, iar cele minime se vor situa între 0 și 7 grade. Dimineața și noaptea, izolat se va semnala ceață.

**La Bucureşti** vremea se va încălzi față de ziua precedentă, astfel că valorile termice se vor situa peste cele normale la această dată. Cerul va fi variabil, iar vântul va sufla slab până la moderat. Temperatura maximă va fi de 13...14 grade, iar cea minimă de 3...4 grade.

***II. CALITATEA APELOR***

Nu au au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au au fost semnalate evenimente deosebite.

1. **În domeniul solului şi vegetaţiei**

Nu au au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 **DIRECȚIA COMUNICARE**